Булка върви из гора зелена
Народна песен

chitanka.info

Булка върви, булка върви през гора зелена,

като върви, като върви, жално-милно плаче,

жално-милно плаче, джанам, плаче и нарежда:

„Черней, горо, черней, сестро, двама да чернейме,

ти за твойте листи, горо, аз за първо либе.

Тебе та е, горо-ле сестро, слана осланила,

мене ма е, горо-ле сестро, мама оженила,

мама оженила, горо-ле сестро, за лудо-младо либе.

Нощя ходи, горо-ле сестро, по широко поле,

деня ходи, горо-ле сестро, из дълбоки доли.

Вечер иде, горо-ле сестро, армаган ми носи,

армаган ми носи, горо-ле сестро, се кървави дрехи,

се кървави дрехи, горо-ле сестро, се търговски глави.

Черней горо, черней, сестро, двама да чернейме —

ти за твойте листи, горо, аз за първо либе.

Твойте листи, горо-ле сестро, пак щът да покарат,

мойта младост, горо-ле сестро не ще се повърне.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.